Diari Oficial de la Generalitat Valenciana


Sumari del DOGV 3454, del 15-03-1999 (1999/1404)

ORDRE de 3 de febrer de 1999, de la Conselleria de Presidència, per la qual s'homologuen els Estatuts de la Mancomunitat de la Bonaigua.
----------------------------------------------------------------------------------------------------------------------------------------

### Dades del document

Número de DOGV
:   3454

Data del DOGV
:   15-03-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/1404


Data del document
:   03-02-1999

Organisme emissor
:   Conselleria de Presidència

Tipus de document
:   Ordre

Descriptors 

:   * Tibi
    * Busot
    * Torre de les Maçanes, la
    * Aigües
    * cooperació administrativa
    * reglament intern
    * administració local
    * associació de municipis

ORDRE de 3 de febrer de 1999, de la Conselleria de Presidència, per la qual s'homologuen els Estatuts de la Mancomunitat de la Bonaigua. [1999/X1404]
  
Els plens dels ajuntaments d'Aigües, Tibi, la Torre de les Maçanes i Busot van acordar aprovar la modificació dels Estatuts de la Mancomunitat de Xixona pel que fa als seus fins i denominació, a fi d'adaptar-los a la nova situació creada per la separació de l'Ajuntament de Xixona, passant a denominar-se Mancomunitat de la Bonaigua.
  
Remesos l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscabament de les competències d'aquesta Comunitat Autònoma, ni interferència en el seu exercici.
  
Per tot això, i d'acord amb allò que s'ha disposat en el Reial Decret 695/1979, de 13 de febrer, de Transferències, en relació amb el Decret de la Presidència de la Generalitat Valenciana 10/1985, de 21 de juny, i el Decret 30 /1997, de 26 de febrer,
  
ORDENE
  
Article únic
  
S'homologa la modificació d'Estatuts de la Mancomunitat de Xixona quant als seus fins i denominació, i passarà a denominar-se Mancomunitat de la Bonaigua, en haver-se acreditat en l'expedient la legalitat de les actuacions.
  
València, 3 de febrer de 1999
  
El conseller de Presidència,
  
JOSÉ JOAQUÍN RIPOLL SERRANO
  
Estatuts de la Mancomunitat de serveis socials integrada pels municipis de Tibi, Busot, la Torre de les Maçanes i Aigües.
  
Capítol I
  
Disposicions generals
  
Article 1. Constitució, denominació i termini de vigència
  
1. Els municipis de Tibi, Busot, la Torre de les Maçanes i Aigües, a l'empara de l'ordenament jurídic vigent constitueixen la Mancomunitat Voluntària d'Entitats Locals per a l'organització i prestació en forma mancomunada de les obres, serveis i activitats de la seua competència, que s'arrepleguen en els presents Estatuts.
  
2. La Mancomunitat es constitueix per temps indefinit donat el caràcter permanent dels serveis per què es constitueix.
  
3. La Mancomunitat que es constitueix es denominarà Mancomunitat de la Bonaigua.
  
Article 2. Consideració legal i domicili de la Mancomunitat
  
1. La Mancomunitat tindrà plena personalitat i capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar tota classe de béns; obligar i celebrar contractes; establir i explotar els serveis públics previstos en aquests Estatuts com de la seua competència i exercir les accions i interposar els recursos previstos en les lleis.
  
2. La capitalitat, seu i domicili de la Mancomunitat serà el municipi a què pertanga el president de la Junta de Govern. No obstant això, la Junta de Govern en la sessió extraordinària següent a la de la seua constitució podrà establir una seu diferent, mitjançant acord adoptat per majoria absoluta i prèvia acceptació del municipi afectat.
  
Capítol II
  
Fins de la Mancomunitat
  
Article 3
  
1. Són fins de la Mancomunitat:
  
a) La creació i prestació dels serveis socials, tant generals com específics.
  
b) La prestació del servei de control sanitari d'animals de companyia.
  
c) El desenrotllament local en qualsevol dels seus fins.
  
d) La contractació i prestació conjunta de tota classe d'obres, serveis i subministraments que siguen de la competència municipal.
  
2. A iniciativa de qualsevol dels municipis mancomunats o de la mateixa Junta de la Mancomunitat, es podran assumir en el futur altres finalitats mitjançant el procediment de modificació d'Estatuts previst en l'article 14, sense que en cap cas la Mancomunitat puga assumir la totalitat de les competències assignades als respectius municipis.
  
3. La constitució, prestació i manteniment dels serveis socials generals, serà obligatòria per a tots els municipis.
  
La resta dels fins, inclosos els serveis socials específics serà de voluntària acceptació pels municipis mancomunats, que requerirà acord exprés dels plens dels respectius ajuntaments, prèvia realització de l'oportú estudi d'implantació del servei en els termes que s'expressen en l'article 4, paràgraf 7 dels presents Estatuts.
  
4. La Mancomunitat, com a entitat local reconeguda per la Llei, exercirà totes les potestats que siguen conferides per la legislació vigent que afecte les entitats d'aquestes característiques per al compliment dels seus fins.
  
Capítol II
  
Règim orgànic i funcional
  
Article 4
  
1. Els òrgans de Govern de la Mancomunitat seran representatius dels ajuntaments mancomunats d'acord amb el que es determina en els articles següents:
  
2. Els òrgans de Govern són:
  
a) Junta de Govern.
  
b) El president.
  
c) El vicepresident.
  
3. La Junta de Govern és l'òrgan suprem de govern i administració de la Mancomunitat a què representa i personifica amb el caràcter de Corporació de Dret Públic.
  
4. La Junta de Govern de la Mancomunitat estarà formada per dos membres de cadascun dels ajuntaments mancomunats, amb la denominació de vocals de la Mancomunitat, els quals seran elegits pels seus respectius plens per majoria simple.
  
5. Correspon a la Junta de Govern de la Mancomunitat:
  
Totes les competències que la legislació atribueix al ple dels ajuntaments per al compliment dels seus fins.
  
6. Tots els serveis socials, tant generals com específics, així com qualsevol altre que es preste a través de la Mancomunitat seran aprovats per la Junta de Govern d'aquesta, prèvia audiència de l'òrgan que tinga atribuïda la competència en els respectius ajuntaments.
  
7. Per a la iniciació d'un servei mancomunat voluntari es formarà una Comissió Informativa que estarà assistida pels tècnics especialitzats en la matèria que es tracte i serà l'encarregada de redactar l'estudi previ d'implantació junt amb el reglament tècnic del nou servei, per a la seua consideració pels respectius plens i posterior aprovació per la Junta de Govern de la Mancomunitat.
  
8. Quan la complexitat del servei ho requerisca, la Junta de Govern de la Mancomunitat podrà nomenar un tècnic qualificat com a director del servei i assistirà a les reunions de la Comissió Gestora i facilitarà totes les dades i informacions i els assessorarà en tot el que faça referència al servei.
  
Article 5. El president i el vicepresident
  
1. El president de la Mancomunitat serà elegit pel ple de la Mancomunitat, entre els seus membres, per majoria absoluta.
  
2. Podran ser candidats a la Presidència tots i cadascun dels vocals que componen el Ple.
  
3. Si cap candidat obté la majoria absoluta en la primera votació, se celebrarà dues hores després una segona votació, i resultarà elegit aquell que obtinga major nombre de vots. En cas d'empat s'elegirà per sorteig.
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.
  
5. Correspon al president de la Mancomunitat totes aquelles que la normativa de règim local atribueix a l'alcalde per al compliment de les competències que té atribuïdes.
  
6. El president designarà un vicepresident que el substituirà en cas d'absència, vacant o malaltia.
  
7. Les competències del vicepresident seran les mateixes que la Llei de Règim Local establisca en cada moment per als tinents alcaldes.
  
Article 6. Sessions de la Junta de Govern
  
El règim de sessions, l'adopció d'acords, tramitació d'expedients i comptabilitat de la Mancomunitat, s'ajustarà al que en cada moment s'establisca en les disposicions legals, que en relació amb dits assumptes regulen l'actuació dels ajuntaments.
  
Article 7. Acords de la Junta de Govern
  
1. Els acords de la Junta de Govern s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.
  
2. Cal el vot favorable de la majoria absoluta del nombre legal de membres de la Junta de Govern, per a l'adopció dels acords, en les següents matèries:
  
a) Proposta de modificació o ampliació dels Estatuts.
  
b) Aprovació del pressupost de la Mancomunitat.
  
c) Aprovació d'ordenances i tarifes de caràcter general que afecten els usuaris dels serveis.
  
d) Aprovació de comptes.
  
e) Aprovació de la plantilla de la Mancomunitat.
  
f) Concertar crèdits.
  
g) Determinació de la forma de gestió dels serveis.
  
h) L'assumpció dels nous serveis previstos en l'article 3r .
  
i) Aprovació de quotes extraordinàries.
  
j) Modificació i dissolució de la Mancomunitat.
  
k) Aquells altres assumptes en què així es requerisca per disposició d'aquest Estatut o per aplicació d'allò que s'ha disposat per als ajuntaments per la legislació de Règim Local.
  
Article 8. Secretaria, Intervenció i Tresoreria
  
1. Les funcions de secretaria i intervenció seran exercides per funcionari o funcionaris d'Administració local amb habilitació de caràcter nacional, amb subjecció estricta a la legislació aplicable en matèria de provisió d'aquests llocs de treball. Totes les competències sobre creació, classificació i forma de provisió de les places de funcionaris amb habilitació nacional, correspondran a la Junta de Govern de la Mancomunitat.
  
2. Les funcions de tresorer seran exercides per un membre del Consell de la Mancomunitat elegit per aquest quan no existisca funcionari que ocupe la plaça.
  
Article 9. Altre personal
  
1. La resta de personal de la Mancomunitat serà seleccionat mitjançant sistemes d'oposició, concurs i concurs oposició, i es respectaran en tot cas els principis constitucionals de mèrit, capacitat, igualtat i publicitat.
  
2. Mentre es proveïsquen les places convocades, aquestes podran cobrir-se interinament o amb personal laboral de caràcter temporal, segons les seues funcions, per a les quals, respectant els principis assenyalats en el paràgraf anterior, siguen oportunament seleccionats.
  
Transitòriament, seran exercides funcions de suport a la secretaria i intervenció per personal administratiu de l'Ajuntament que tinga la capitalitat, correran a càrrec del municipi les retribucions que això comporta; i es deduirà de la seua aportació la part proporcional d'aquest cost que correspon aportar als altres municipis.
  
3. Les places vacants hauran de traure's a oferta d'ocupació pública en el primer trimestre de cada any.
  
4. El nomenament i règim del personal eventual, si fa el cas, serà idèntic al previst per a les corporacions locals per la legislació vigent.
  
Capítol IV
  
Recursos i administració econòmica
  
Article 10. Recursos de la Mancomunitat
  
1. La Hisenda de la Mancomunitat està constituïda pels següents recursos:
  
a) Ingrés de dret privat.
  
b) Subvencions i altres ingressos de dret públic.
  
c) Taxes per la prestació de serveis o la realització d'activitats de la seua competència.
  
d) Els procedents d'operacions de crèdit.
  
e) Les aportacions de municipis mancomunats.
  
f) Participacions en els impostos de l'Estat i de les comunitats autònomes que s'establisquen en el seu favor.
  
g) Qualsevol altre recurs que s'establisca a favor de les mancomunitats per disposicions legals que es dicten.
  
Article 11. Aportacions dels municipis
  
1. Les aportacions econòmiques dels municipis mancomunats es quantificaran segons els següents criteris:
  
a) Es calcularan els costos fixos, ordinaris i d'inversió, previstos per a l'exercici, i el total es dividirà a parts iguals entre tots els municipis. Açò donarà una quantitat fixa anual per municipi que haurà de ser liquidada a la Mancomunitat per cada ajuntament.
  
b) Els costos ordinaris variables de funcionament dels serveis es repartiran entre els municipis en funció de l'ús efectiu per cadascun d'aquests dels citats serveis.
  
c) El cobrament periòdic es realitzarà mitjançant rebuts trimestrals pel sistema de domiciliació bancària.
  
Als efectes del seu càlcul es prendran com a base de l'exercici següent unes previsions de costos fixos, variables i d'inversió confeccionats per l'interventor, aprovats pel president, que es regularitzarà a través de l'aprovació del Pressupost de l'exercici, i es practicarà una liquidació al 31 de desembre de cada any sobre els serveis efectivament utilitzats i els costos reals liquidats en aquest.
  
d) Costos fixos o variables seran aquells que la teoria econòmica entén com a tals, i es podrà decidir en cas de dubte per la Junta de Govern la naturalesa fixa o variable d'un cost, previ informe obligatori, no vinculant de l'interventor.
  
e) Els costos fixos hauran de ser abonats per tots els municipis mancomunats encara que no utilitzen el servei.
  
2. Els pagaments que hagen de realitzar els ajuntaments a la Mancomunitat per qualsevol concepte, inclosos els procedents d'operacions de crèdits que aquesta subscriga, es realitzaran segons allò que s'ha establit en l'article anterior.
  
3. En cas que algun municipi es retarde en el pagament periòdic de la seua quota en més d'un trimestre, el president requerirà el seu pagament en el termini de deu dies i, si fa el cas, la formulació d'al·legacions. Transcorregut dit termini sense haver fet efectiu el dèbit, la Junta de Govern podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor, per tal que li les entregue a la Mancomunitat.
  
4. Aquesta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.
  
Article 12. Pressupostos
  
1. La Mancomunitat aprovarà anualment un pressupost de conformitat amb allò que s'ha disposat en la legislació de règim local vigent.
  
2. Si es produeix dèficit, en liquidar el pressupost anual de la Mancomunitat, els municipis aportaran a aquesta, en la proporció que a cadascú li corresponga, en el termini de tres mesos des que se'ls notifique, les quantitats necessàries per a eixugar dit dèficit.
  
Article 13. Patrimoni de la Mancomunitat
  
1. El Patrimoni de la Mancomunitat estarà integrat per tota classe de béns, drets i accions que legítimament adquirisca, bé a la seua constitució o amb posterioritat. A tal efecte haurà de formar-se un inventari de conformitat amb allò que s'ha disposat en les disposicions vigents en la matèria.
  
2. La participació de cada entitat mancomunada en aquest patrimoni es fixarà, tant inicialment com en el successiu, en funció de la forma en què s'adquirisca.
  
Capítol V
  
Modificació d'estatuts
  
Article 14
  
1. La modificació dels Estatuts s'acomodarà al mateix procediment i requisits que els exigits per a la seua aprovació.
  
Capítol VI
  
 Incorporació i separació
  
Article 15. Incorporació de nous membres
  
1. Per a la incorporació a la Mancomunitat d'un nou municipi caldrà:
  
a) El vot favorable de la majoria absoluta dels membres de la Corporació interessada.
  
b) El vot favorable de la majoria absoluta de la Junta de Govern de la Mancomunitat.
  
2. L'aportació inicial dels municipis incorporats a la Mancomunitat amb posterioritat a la seua constitució serà fixada per la Junta de Govern, tenint en compte les aportacions realitzades fins aqueixa data pels municipis mancomunats, actualitzades en la seua valoració, i s'aplicaran els mateixos criteris que determinaren les aportacions d'aquests, així com el cost d'inversions i major cost en el funcionament del servei que poguera generar l'adhesió dels nous membres.
  
Article 16. Separació de membres
  
1. Per a la separació voluntària de la Mancomunitat de qualsevol dels municipis que la integren, caldrà:
  
a) Que ho sol·licite la corporació interessada amb acord adoptat per majoria absoluta en el ple d'aquesta.
  
b) Que es trobe al corrent del pagament de les seues aportacions.
  
c) Haurà d'abonar totes les despeses que s'originen amb motiu de la seua separació, i la part del passiu contret per la Mancomunitat al seu càrrec.
  
2. El municipi que pretenga segregar-se de la Mancomunitat, complit allò que s'ha preceptuat en l'article anterior, ho comunicarà a la Junta de Govern i aquesta haurà d'acceptar-la en el termini màxim de tres mesos, transcorregut el qual sense decisió expressa, s'entendrà acceptada tàcitament.
  
3. La separació d'una o diverses entitats requerirà que aquestes paguen prèviament els seus deutes pendents amb la Mancomunitat. No obstant això, produïda la separació, aquesta no obligarà a la Junta de Govern a pagar el saldo creditor que tals entitats tinguen, si fa el cas, respecte de la Mancomunitat, i quedarà el corresponent dret en suspens fins al dia de la dissolució d'aquella, data en què es pagarà la part de la quota que els corresponga en els béns de la Mancomunitat.
  
4. Tampoc no podran, les corporacions separades, al·legar dret de propietat dels béns i serveis de la Mancomunitat encara que radique al seu terme municipal.
  
Capítol VII
  
 Dissolució de la Mancomunitat
  
Article 17
  
La Mancomunitat es dissoldrà:
  
a) Quan així ho acorden la Junta de Govern d'aquesta i els plens dels ajuntaments mancomunats, amb el vot favorable de la majoria absoluta legal dels seus membres.
  
b) Quan els fins de la Mancomunitat hagen desaparegut i la prestació dels serveis mancomunats hagen sigut absorbits per ens superiors.
  
Article 18
  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què manifesten aquest propòsit, i es requerirà per a la seua validesa la majoria absoluta de vots dels membres que legalment els integren.
  
2. A la vista dels acords municipals, la Junta de Govern de la Mancomunitat, en el termini dels trenta dies següents a la recepció de la comunicació d'aquests, nomenarà una comissió liquidadora, composta pel president i, almenys, dos vocals. En aquesta s'integraran per a complir les seues funcions assessores el secretari i l'interventor. Podrà igualment convocar a les seues reunions experts determinats, als sols efectes de sentir la seua opinió o preparar informes o dictàmens en temes concrets de la seua especialitat.
  
3. La comissió, en terme no superior a tres mesos, farà un inventari de béns, serveis i drets de la Mancomunitat, xifrarà els seus recursos, càrregues i dèbits i relacionarà el seu personal, i després es proposarà a la Junta de Govern de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni.
  
4. També assenyalarà el projecte d'actuacions liquidadores de l'actiu o passiu que resulte i s'inclouran per separat els béns, drets i obligacions referents a cada servei individualitzat i als serveis generals, en ordre a la justa distribució conforme a les aportacions de cada membre.
  
5. La proposta per a ser aprovada vàlidament requerirà el vot favorable de la majoria absoluta dels membres de la Junta de Govern de l'entitat. Una vegada aprovada, la proposta serà vinculant per als ajuntaments mancomunats i es procedirà a la liquidació en el terme de sis mesos.
  
6. Si no és possible dit acord o es prenguera l'acord de dissolució sense acordar la forma de liquidació del Patrimoni pendent o hi hagués necessitat d'interpretar l'acord pres, el ple de la Diputació Provincial d'Alacant tindrà capacitat per a nomenar una comissió liquidadora de caràcter eminentment tècnic que liquide o interprete les disposicions dubtoses de l'acord.
  
DISPOSICIONS ADDICIONALS
  
Primera
  
Els registres generals d'Entrada i Eixida de documents de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents i hauran de remetre la documentació a la seu de la Mancomunitat en el termini de 10 dies.
  
Segona
  
En allò no previst en els presents Estatuts serà d'aplicació la Llei Reguladora de les Bases de Règim Local, els seus reglaments i les disposicions dictades per la Comunitat Autònoma de València en la matèria.
  
Tercera
  
La Junta de Govern de la Mancomunitat haurà d'aprovar per majoria absoluta un reglament de funcionament de cada servei abans de la posada en funcionament d'aquest, sense que les seues disposicions puguen vulnerar cap dels preceptes dels Estatuts.
  
Quarta
  
Els municipis que no hagen encomanat a la Mancomunitat la prestació d'algun dels serveis considerats de voluntària acceptació pels Estatuts, tindran veu però no vot en totes les qüestions que es referisquen específicament a dit servei, i es calcularan les majories sobre el nombre de municipis receptors del servei.
  
DISPOSICIONS TRANSITÒRIES
  
Primera
  
Dins del mes següent a l'aprovació definitiva dels Estatuts, les corporacions mancomunades hauran de designar el representant que li corresponga, i hauran de comunicar el nom i domicili d'aquests a la Secretaria de l'Assemblea Constituent.
  
Segona
  
L'Assemblea Constituent, en el termini idèntic, convocarà tots els representants de les entitats mancomunades amb l'únic objecte de constituir la Junta de Govern, i actuarà de secretari/ària qui ho siga de l'ajuntament on tinga lloc la sessió.
  
Tercera
  
Fins que no es cobrisca la plaça de secretaria intervenció conforme l'establit legalment, aquesta serà exercida pel funcionari d'habilitació nacional nomenat provisionalment per la Junta de Govern de la Mancomunitat, entre els secretaris-interventors dels ajuntaments mancomunats.
  
DISPOSICIÓ FINAL ÚNICA
  
Els presents Estatuts aprovats per majoria absoluta dels plens dels ajuntaments integrants de la Mancomunitat, entraran en vigor l'endemà de la seua publicació en el Diari Oficial de la Generalitat Valenciana i seguiran vigents fins a la seua modificació o derogació expressa.